# Šandongas

| Šandongas 山东省 |
| --- |
|  |
|  |
| **Valstybė** |  Kinija |
| **Administracinis centras** | Dzinanas |
| **Prefektūros** | 17 |
| **Gubernatorius** | Han Yuqun 韩寓群 |
| **KKP komiteto sekretorius** | Zhang Gaoli 张高丽 |
|  |
| **Gyventojų** (2020) | 101 527 453 |
| **Plotas** | 157 704 km² |
| **Tankumas** (2020) | 644 žm./km² |
|  |
| **ISO 3166-2** | CN-37 |
|  |
| **Tinklalapis** | www.sd.gov.cn |
|  **Vikiteka** | ŠandongasVikiteka |

Konfucijaus šventykla Čiufu mieste
Taišano kalnas
**Šandongas** (kin. 山东省, pinyin: *Shāndōng Shěng*) – provincija rytinėje Kinijos dalyje. Plotas – 157 704 km². Sostinė – Dzinanas. Šandongo pavadinimas pažodžiui reiškia „į rytus nuo kalnų“. Neretai Šandongas pavadinmas Čilu (Qílǔ 齐鲁/齊魯), nes čia Pavasarių ir rudenų laikotarpiu gyvavo Lu ir Či valstybėlės.

## Administracinis suskirstymas

Šandongas dalijamas į 17 prefektūrų lygmens administracinius vienetus (visi jie yra prefektūrų lygmens miestai):

* **Dzinanas** (济南市 Jǐnán Shì)
* **Liaočengas** (聊城市 Liáochéng Shì)
* **Dedžou** (德州市 Dézhōu Shì)
* **Dong-ingas** (东营市 Dōngyíng Shì)
* **Dzibo** (淄博市 Zībó Shì)
* **Veifangas** (潍坊市 Wéifāng Shì)
* **Jantai** (烟台市 Yāntái Shì)
* **Veihai** (威海市 Wēihǎi Shì)
* **Čingdao** (青島市 (青岛市) Qīngdǎo Shì)
* **Židžao** (日照市 Rìzhào Shì)
* **Lin-i** (臨沂市 (临沂市) Línyí Shì)
* **Dzaodžuangas** (枣庄市 Zǎozhuāng Shì)
* **Dziningas** (济宁市 Jìníng Shì)
* **Tai-anas** (泰安市 Tài'ān Shì)
* **Lai-u** (莱芜市 Láiwú Shì)
* **Bindžou** (滨州市 Bīnzhōu Shì)
* **Hedze** (菏泽市 Hézé Shì)

Šie prefektūrų lygmens vienetai dalijami į 140 apskričių lygmens vienetų (49 rajonus, 31 apskričių lygmens miestų, 60 apskričių). Pastarieji – į 1941 savivaldybių lygmens administracinį vienetą (1223 miestus, 293 savivaldybes, 2 etnines savivaldybes bei 423 porajonius).

## Geografija

Šandongas – gan lygi vietovė. Šiaurės vakarų, vakarų ir pietvakarių teritorijos įeina į Šiaurės Kinijos lygumos ribas. Provincijos centre kalnų daugiau (Taišanas, Lušanas, Mengšanas yra žymiausi). Rytuose provincija užima kalvotą Šandongo pusiasalį, skiriantį Bohai jūrą nuo Geltonosios jūros. Aukščiausia Šandongo viršūnė – Jaspio imperatoriaus viršukalnė (1545 m).

Vakaruose per Šandongą teka Geltonoji upė. Į jūrą ji įteka Šandongo šiaurinėje pakrantėje. Šandongą kerta ir Didysis Kinijos kanalas. Didžiausias provincijos ežeras – Veišanas (*Weishan*). Šandongo pakrančių ilgis 3000 km. Pusiasalio krantai uolėti, yra skardžių, įlankų, salų.

Klimatas vidutinis. Vasaros drėgnos, žiemos šaltos ir sausos. Vidutinė temperatūra sausio mėnesį -5–1 °C, liepą – 24–28 °C. Metinis kritulių kiekis 550–950 mm.

## Kultūra ir turizmas

Šandonge kalbama kinų mandarinų kalbos atmainomis.

Šandongo virtuvė laikoma viena iš aštuonių didžiųjų tradicinių kinų virtuvė.

Kinų operos atmainos, populiarios Šandonge, vadinamos Bangdzi (*Bangzi*) ir Liudziu (*Lüju*).

Turistų lankomos vietos:

* Penglai – miestas šiaurinėje Šandongo pusiasalio dalyje, susijęs su daoizmu.
* Čingdao (*Qingdao*) – kurortas pietinėje pusiasalio dalyje. Garsėja Čingdao alumi.
* Laošanas (*Laoshan*) – kalnas netoli Čingdao.
* Čingdžou (*Qingzhou*) – senovėje buvęs svarbus prekybinis bei administracinis centras.
* Veihai (*Weihai*) – buvęs britų uostas, vaidinęs svarbų vaidmenį Antrajame kinų–japonų kare.
* Pasaulio paveldo objektai:
	+ Konfucijaus šventykla Čiufu (*Qufu*).
	+ Šventasis Tai kalnas (Taišanas – *Taishan*) Tai-ane.

## Nuorodos

* Žemėlapis
* Čiufu Archyvuota kopija 2006-11-14 iš Wayback Machine projekto.
* Čingdao alus

|  |  |
| --- | --- |
| Kinijos administracinis suskirstymas |  |
| **Provincijos**: Anhujus | Činghajus | Dziangsi | Dziangsu | Dzilinas | Džedziangas | Fudzianas | Gansu | Guangdongas | Guidžou | Hainanas | Hebėjus | Heilongdziangas | Henanas | Hubėjus | Hunanas | Junanas | Liaoningas | Sičuanas | Šandongas | Šaansi | Šansi |
**Autonominiai regionai**: Guangsi | Ningsia | Tibetas | Sindziangas | Vidinė Mongolija
**Išskirtieji miestai**: Pekinas | Čongčingas | Šanchajus | Tiandzinas
**SAR**: Honkongas | Makao |